text: نئی دلّی ، 27 مارچ  زراعت اور کسانوں کی فلاح و بہبود کے مرکزی وزیر جناب رادھا موہن سنگھ نے آج گامبیا کے ٹرانسپورٹ ورکس اور بنیادی ڈھانچے کے وزیر بائی لیمن جوب اور ملاوی کے تجارت و صنعت اور سیاحت کے وزیر جناب ہنیری موسیٰ سے الگ الگ طور پر ملاقات کی ۔ زراعت کے وزیر نے بتایا کہ گامبیا میں رہنے والے ہندوستانی شہریوں کا اس ملک کی معاشی ترقی اور دیگر ترقیاتی سرگرمیوں میں نمایاں رول ہے اور حکومت گامبیا کو ہندوستانیوں کی صلاحیتوں سے فائدہ اٹھانا چاہیئے تاکہ دونوں ملکوں کے درمیان تجارت اور معاشی تعلقات کو مزید مستحکم کیا جا سکے ۔ ہندوستان کے عہد کو دوہراتے ہوئے جناب سنگھ نے کہا کہ زراعت دونوں ملکوں کے درمیان تعاون بڑھانے کے لئے ایک اہم سیکٹر ہے اور ہندوستان گامبیا کو تکنیکی امداد فراہم کرانے کا خواہش مند ہے ۔